Karina Adsbøl (DF), 2013-04-05:
Tak for det.
Det var dejligt at høre, at socialdemokraten hr. Jan Johansen var så glad; det var lige før, man selv blev helt glad.
Hovedformålet med den her lov er at styrke gennemsigtigheden på andelsboligmarkedet, således at sælger og køber har det bedst mulige beslutningsgrundlag, når der handles andelsbolig.
Herudover har der vist sig et behov for at sikre imod spekulation i værdiansættelsen af en andelsboligforenings ejendom ved etablering af foreningen.
Dansk Folkeparti vil gerne medvirke til at gøre andelsboligmarkedet mere gennemsigtigt, men vi mener, at det her lovforslag har nogle mangler.
Lovforslaget indeholder fire elementer:
Det første handler om ændring af andelsboliglovens § 6, stk. 1, hvorved sælgers oplysningspligt skærpes, så der fremover skal udleveres nøgleoplysninger om andelsboligforeningen og boligen før en handel.
Det andet handler om indførelse af en pligt for penge- og realkreditinstitutter, der har indgået aftaler om lån og eventuelt hertil knyttede finansielle aftaler med en andelsboligforening, til at udlevere informationsmateriale til foreningen med finansielle nøgleoplysninger.
Det vil sige, at man i de 2 år kun kan værdiansætte andelsboligforeningens ejendom til den pris, den er købt til.
Dette skal forebygge, at prisen ikke bliver skruet op.
Det kan godt undre mig i forhold til karensperioden, at ministeren i en pressemeddelelse skrev, at den skulle være på 3 år, når der i lovforslaget står, at den skal være på 2 år.
Der vil jeg høre ministeren, om det er en fejl.
I lovforslaget står der så, at ministeren får bemyndigelse til at fastsætte nærmere regler, og nu er vi i Dansk Folkeparti altid sådan en smule skeptiske over for at give ministeren ekstra bemyndigelse, da man jo aldrig kan være helt sikker på, hvad det fører med sig.
Hvad er det helt konkret for nærmere regler, ministeren får bemyndigelse til?
Der står i lovforslaget, at der med bemyndigelsesbestemmelsen vil blive indført klare og entydige regler om sælgers forpligtelse og købers krav.
Det er hensigten, at der indføres regler, der sikrer, at køberen af en andelsbolig får de fornødne informationer til at kunne gennemføre en handel på et tilstrækkelig oplyst grundlag, hvor der samtidig sikres en balance i forhold til de oplysninger, som sælgeren pålægges at levere.
Det undrer mig, når det er hensigten, at man så ikke har skrevet disse regler ind i lovforslaget.
Er det så meningen, at vi her i Folketinget skal sige ja til et lovforslag, som vi ikke helt kender indholdet af, og hvor reglerne kommer senere?
For mig virker det lidt omvendt, at man vedtager et lovforslag, man ikke kender indholdet af.
I høringssvarene foreslår Dansk Ejendomsmæglerforening og Ejendomsforeningen Danmark, at andelsboligforeninger forpligtes til at aflægge regnskab efter Erhvervsstyrelsens regnskabsvejledning for andelsboligforeninger.
Hvordan forholder ministeren sig til dette forslag?
Ejendomsforeningen Danmark foreslår, at der bliver nedsat et hurtigtarbejdende udvalg, der kan komme med et forslag til en modernisering af hele andelsboligloven.
I Dansk Folkeparti vil vi gerne opfordre ministeren til at vente med denne lov, indtil vi kender reglerne og indholdet af loven, samt at afvente den høring, som By- og Boligudvalget har indkaldt til her i april, hvor interessenter fra markedet er inviteret og kan bidrage yderligere til at gøre loven bedre.
Det var ordene fra Dansk Folkeparti.